สะเทือนขวัญ! คนร้ายกราดยิงฝูงชนกลาง “ลาสเวกัส สตริป” ยอดผู้เสียชีวิตพุ่ง 50 ราย
สะเทือนขวัญ! คนร้ายกราดยิงฝูงชนกลาง “ลาสเวกัส สตริป” ยอดผู้เสียชีวิตพุ่ง 50 ราย บาดเจ็บร่วม 200 ราย
2 ต.ค. 2560

ผู้สื่อข่าวรายงานว่า เมื่อเวลาประมาณ 22.30 น. ของวันที่ 1 ต.ค.60 ตามเวลาท้องถิ่นของประเทศสหรัฐอเมริกา (United States of America) ได้เกิดเหตุวินาศกรรมคนร้ายกราดยิงใส่ฝูงชนในงานเทศกาลดนตรีกลางแจ้งใกล้กับโรงแรมมัณฑะเลย์ เบย์ (Mandalay Bay) ย่านลาสเวกัส สตริป (Las Vegas Strip) ซึ่งเป็นถนนที่เป็นแหล่งท่องเที่ยวที่มีชื่อเสียง เป็นที่ตั้งของคาสิโนและโรงแรมสำคัญ รวมถึงสถานที่บันเทิงของ ลาส เวกัส (Las Vegas) รัฐเนวาดา (Nevada) ประเทศสหรัฐอเมริกา
โดยเหตุการณ์ดังกล่าว ส่งผลให้มีผู้ได้รับบาดเจ็บอย่างน้อย 50 ราย และบาดเจ็บกว่า 200 ราย โดยจำนวนนี้มีผู้ได้รับบาดเจ็บสาหัสอย่างน้อย 14 ราย ทั้งนี้เจ้าหน้าที่ตำรวจระบุว่า ผู้ก่อเหตุมีชื่อว่า นายสตีเฟ่น แพดด็อก อายุ 64 ปี ซึ่งได้ทำการใช้อาวุธปืนกราดยิงลงมาจากชั้น 32 ของโรงแรมมัณฑเลย์ เบย์ ที่ตั้งอยู่ใกล้กับสถานที่จัดคอนเสิร์ต โดยเจ้าหน้าที่ตรวจพบปืนอย่างน้อย 10 กระบอกในห้องพักบนชั้น 32 ของอาคารโรงแรมที่มือปืนสาดกระสุนลงมา โดยมีการตั้งข้อสันนิษฐานว่านายแพดด็อกก่อเหตุเพียงลำพัง ซึ่งขณะนี้ยังไม่ทราบถึงเหตุผลที่มือปืนรายนี้กราดยิงใส่ผู้บริสุทธิ์
นอกจากนี้ทางเจ้าหน้าที่ได้ประกาศออกตามหาตัว นางมาริลู แดนเลย์ ที่คาดว่าเป็นเพื่อนเที่ยวกลางคืนของนายสตีเว่น ซึ่งเป็นบุคคลที่คาดว่าอยู่ในเหตุการณ์ก่อนที่ผู้ก่อเหตุจะทำการวินาศกรรม โดยนายสตีเว่นได้ใช้เอกสารของนางมาริลูในการลงทะเบียนเข้าพักโรงแรมดังกล่าว
อย่างไรก็ตามหากมีความคืบหน้าสำหรับประเด็นดังกล่าวทางทีมงาน “ข่าวหุ้นธุรกิจออนไลน์” จะรายงานให้ทราบในครั้งต่อไป


 